TNDT ลุยสร้างโรงฟ้าถ่านหินในพม่า 10MW พร้อมขายไฟเชิงพาณิชย์ปลายปี 60
TNDT ลุยสร้างโรงฟ้าถ่านหินในพม่า 10MW พร้อมขายไฟเชิงพาณิชย์ปลายปี 60
24 ส.ค. 2558

นายธนรรจ์ ศตวุฒิ ผู้ช่วยกรรมการผู้จัดการ บริษัท ไทย เอ็น ดี ที จำกัด (มหาชน) หรือ TNDT เปิดเผยว่า ความคืบหน้าของการขยายธุรกิจพลังงานในสาธารณรัฐแห่งสหภาพเมียนมาร์ พร้อมเดินหน้าขับเคลื่อนงานก่อสร้างโรงไฟฟ้าถ่านหินทั้ง 2 ยูนิต อย่างเต็มตัว เนื่องจากได้ผ่านขั้นตอนสำคัญการลงนามสัญญาซื้อขายไฟฟ้า (PPA:Power Purchase Agreement) กับรัฐบาลรัฐฉาน ผ่านความเห็นชอบจากรัฐบาลแห่งสหภาพเมียนมาร์เรียบร้อยแล้ว โดยได้รับสัมปทานเป็นระยะเวลา 30 ปี และจะทำการซื้อขายไฟฟ้าเป็นเงินบาท
หลังจากนี้ เป็นขั้นตอนเดินเครื่องเรื่องงานก่อสร้างเต็มตัว คาดว่าจะใช้เวลาประมาณ 18-24 เดือน เนื่องจากระหว่างที่รอความพร้อมด้านสัญญาทางบริษัทได้ทำงานก่อสร้างคู่ขนานไปกับงานเอกสารด้วย โดยงานก่อสร้างได้คืบหน้าไปมากกว่า 80%
ส่วนเครื่องจักรหลักในการผลิตจากประเทศญี่ปุ่นก็ได้เซ็นสัญญาสั่งซื้อแล้ว คาดว่าการก่อสร้างจะแล้วเสร็จและเชื่อมสายส่งไฟฟ้ากับการไฟฟ้าของรัฐบาลเมียนมาร์ได้ภายในปลายปี 60 ตามกำหนดเดิมที่ได้วางไว้
ทั้งนี้ TNDT และพันธมิตรทางธุรกิจ ได้รับสัมปทานโครงการโรงไฟฟ้าพลังถ่านหินขนาด 10 เมกะวัตต์ จำนวน 2 ยูนิต ในอำเภอท่าขี้เหล็ก จังหวัดท่าขี้เหล็ก แห่งสาธารณรัฐสหภาพเมียนมาร์ ระยะเวลาสัมปทานนาน 30 ปี และล่าสุดได้ลงนามในสัญญาซื้อขายไฟฟ้า(PPA:Power Purchase Agreement) กับรัฐบาลรัฐฉาน โดยผ่านความเห็นชอบจากรัฐบาลเมียนมาร์เป็นที่เรียบร้อยแล้ว โดยจะทำการซื้อขายไฟฟ้าเป็นเงินบาท
ปัจจุบัน TNDT ได้ขยายฐานธุรกิจในสาธารณรัฐแห่งสหภาพเมียนมาร์แล้วใน 4 โครงการ คือ โครงการเหมืองถ่านหินจำนวน 2 โครงการ โครงการเหมืองหิน 1 โครงการ และโครงการโรงไฟฟ้าถ่านหินจำนวน 1 โครงการ (จำนวน 2 ยูนิตกำลังผลิตรวม 20 เมกะวัตต์ โดยแบ่งเป็นยูนิตละขนาด 10 เมกะวัตต์) ซึ่งทั้ง 4 โครงการมีความคืบหน้าไปมาก
โครงการเหมืองหินและเหมืองถ่านหินโครงการแรกเริ่มรับรู้รายได้ตั้งแต่ปลายปี 56 ในขณะที่โครงการเหมืองถ่านหินแห่งที่ 2 ณ เมืองเมียวดี รัฐกะเหรี่ยง ผ่านการลงนาม MOA และเริ่มสำรวจเพื่อพัฒนาเป็นแหล่งถ่านหินแล้ว ส่วนโครงการโรงไฟฟ้าทั้ง 2 ยูนิต คาดจะเริ่มรับรู้รายได้ตั้งแต่ปลายปี 60 เป็นต้นไป